Goed opgeleide onnies noodsaaklik | Netwerk24
Goed opgeleide onnies noodsaaklik
Deur Dr. Anel Pepler, Wellington 15 April 2019 00:00
Met verwysing na “Mishandeling van jong kinders” (08.04).
Dit blyk die nasionale departement van onderwys het nog nooit kennis geneem dat onderrig vir jong kinders ’n gespesialiseerde veld is nie, wat dus gespesialiseerde opleiding verg.
Navorsing deur die SA Instituut vir Afstandsonderrig (Saide) – finale 2011-verslag – het reeds aangetoon dat die opleiding in Vlak 4- en Vlak 5-TVET- kolleges onvoldoende is, aangesien die praktisyns/onderwysers nie voldoende blootstelling aan praktiese ervaring kry voordat hulle in ’n klas staan nie. Jong kinders ervaar nie net fisieke mishandeling nie, maar ook emosionele, sosiale en kognitiewe mishandeling wat nie gesien kan word nie en wat die jong kind ook nie kan verwoord nie.
Opvoedkundiges in hierdie fase gaan so ver as om te beweer dat wanneer ’n kind vir 30 minute moet stil sit, dit gelykstaande is aan mishandeling. Dit is ondoeltreffend, want dit is teen kinders se aktiewe aard en leerwyse.
Toepaslike aktiwiteite vir die ontwikkeling van klein spiere (tong-, mond-, oog- en vingerspiere) is noodsaaklik vir voorbereiding vir die lees- en skryfproses.
Groot spiere is eweneens belangrik. Daarom behoort jong kinders klim- en klouterapparate en genoeg ruimte te hê om te hardloop, spring en speletjies te speel sodat hulle dit elke dag kan gebruik vir die versterking van die skouer-, nek-, rug- en rompspiere. Dit is die enigste fase waar hierdie spiere op ’n natuurlike wyse ontwikkel. Dit is nodig dat die kind nie moeg word om by ’n tafel te sit en skryf soos wat in formele onderrig verwag word nie.
Opgeleide onderwysers het nie ’n probleem om dissipline toe te pas nie, want hulle weet hoe om konflik met jong kinders te hanteer. Ons land het nie genoeg opgeleide onderwysers vir dié fase nie, en daarom is dit van die uiterste belang dat daar minstens een goed opgeleide onderwyser(es) in elke skool is wat die nodige leiding kan gee.
Meer oor: My Stem | Onderwys